***The Way Back*** er en amerikansk dramafilm fra 2010, regissert av Peter Weir. Filmen forteller om en gruppe krigsfanger i en gulag-leir i Sibir som rømmer og vandrer gjennom Sibir, Gobi-ørkenen og over Himalaya til India. Filmen er løselig basert på boka «The Long Walk» av Sławomir Rawicz. Den er spilt inn i Bulgaria, Marokko og India.

Hovedrollene blir spilt av Jim Sturgess, Colin Farrell og Ed Harris.

Handling
--------

Polakken Janusz (Jim Sturgess) blir sendt til 20 års straffearbeid i en sovjetisk gulag-leir etter at hans kone blir tvunget til å angi han. I leiren blir han kjent med skuespilleren Khabarov (Mark Strong), amerikaneren Mr. Smith (Ed Harris), den russiske kriminelle Valka (Colin Farrell), kunstneren Tomasz (Alexandru Potocean), polakken Kazik (Sebastian Urzendowsky), den latviske presten Voss (Gustaf Skarsgård) og den jugoslaviske bokføreren Zoran (Dragos Bucur).

Khabarov har en plan om å rømme til Mongolia via Bajkalsjøen. De andre tror ikke på planen, men en vinternatt med storm setter Janusz planen ut i livet, og de rømmer alle sammen. På fluktens første kveld går Kazik seg vill på jakt etter ved og fryser i hjel. De andre velger å feire at han døde som en fri mann.

Da mennene kommer til Bajkalsjøen, får de selskap av Irena (Saoirse Ronan), som sier hun har rømt fra et kollektivbruk utenfor Warszawa. Ved grensa til Mongolia velger Valka å bli igjen fordi han ikke har hjerte til å forlate moderlandet. På vei til Ulan Bator oppdager følget bilder av Josef Stalin og røde stjerner og innser at Mongolia er kommunistisk og sovjetvennlig og ikke trygt likevel. De bestemmer seg derfor for å dra videre til India.

Ferden går gjennom Gobi-ørkenen der Irina til slutt dør av dehydrering og utmattelse. Senere dør også Tomasz, og Janusz må overbevise Mr. Smith om at de må fortsette, når sistnevnte bestemmer seg for å gi opp. Alle fortsetter og finner omsider en liten elv. Da de nærmer seg Himalaya, blir de funnet av en sherpa som tar dem med til et buddhistkloster. Der får de beskjed om at de ikke kan krysse fjellene før til våren. Mr. Smith bestemmer seg for å dra til Lhasa der det er en amerikansk militærstasjon.

Bakgrunn
--------

Boka *The Long Walk*, som filmen er inspirert av, ble en stor salgssuksess da den kom i 1956. Allerede året etter kom den på norsk som *Desperat flukt*. Fortellinga har også inspirert flere eventyrere og ekspedisjoner. I boka beskriver den tidligere polske soldaten Sławomir Rawicz (1915–2004) sin angivelige flukt fra Sibir og en nesten 6500 km lang marsj mot friheten i India. I 2006 avslørte imidlertid BBC i en radiodokumentar historiske dokumenter som tyder på at Rawicz ble sendt til fangeleiren på grunn av drap, at han ble frigitt i 1942 som del av et generelt amnesti overfor polske innsatte og at han samme år ble del av de polske styrkene under andre verdenskrig. Det skal likevel være flere beviselig sanne historier om polske og andre fangers svært krevende flukt fra Sovjetunionen i denne perioden, for eksempel den som er beskrevet i Michael Krupas *Shallow Graves in Siberia*. Uansett fastholder regissøren Peter Weir at Rawicz' strabasiøse marsj faktisk fant sted, men betegner samtidig *The Way Back* som en «hovedsakelig oppdiktet film».[] I 2010 kom boka *Looking for Mr. Smith: The Quest for the Truth Behind The Long Walk, the Greatest Survival Story Ever Told* av Linda Willis som forsøker å belyse bakgrunnen til historien grundigere.

Rolleliste
----------

* Jim Sturgess som Janusz Wieszczek. En ung polsk krigsfange.
* Ed Harris som Mr. Smith. En amerikansk krigsfange, og tidligere ingeniør.
* Saoirse Ronan som Irena Zielińska,. En foreldreløs tenåring som forsøker å flykte fra Sovjetunionen.
* Colin Farrell som Valka. En tøff russisk innsatt, hvis mest verdsatte besittelse er en kniv han kaller "Wolf"
* Dragoș Bucur som Zoran. En jugoslavisk innsatt, som tidligere arbeidet som regnskapsfører.
* Alexandru Potocean som Tomasz Horodinsky fra Polen. En tidligere konditor som drømmer om å bli kunstner.
* Gustaf Skarsgård som Andrejs Voss. En krigsfange, og tidligere prest.
* Sebastian Urzendowsky som Kazik. En ung polsk krigsfange.
* Mark Strong som Andrei Timofeyevich Khabarov. En sovjetisk fange, og tidligere skuespiller som ble fengslet da skuespillet han var i ble ansett som "undergravende" av sovjetiske myndigheter

Referanser
----------

1. ↑  BBC 2006 om bakgrunnen for boka *The Long Walk*

Eksterne lenker
---------------

* *Artikkelen har ingen egenskaper for offisielle lenker i Wikidata*
* (en) *The Way Back* på Internet Movie Database Rediger på Wikidata

* (no) *The Way Back* hos Filmfront Rediger på Wikidata

* (sv) *The Way Back* i Svensk Filmdatabas Rediger på Wikidata

* (da) *The Way Back* i Danmark Nationale Filminstitut Rediger på Wikidata

* (en) *The Way Back* på AllMovie Rediger på Wikidata

* (fr) *The Way Back* på Allociné Rediger på Wikidata

* (nl) *The Way Back* på MovieMeter Rediger på Wikidata

* (en) *The Way Back* på Turner Classic Movies Rediger på Wikidata

* (en) *The Way Back* på Rotten Tomatoes Rediger på Wikidata

* (en) *The Way Back* på Metacritic Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** BBC Things
 |